CELEX: 32019R1797
Language: et
Date: 2019-10-24 00:00:00
Title: Euroopa Parlamendi ja nõukogu määrus (EL) 2019/1797, 24. oktoober 2019, millega muudetakse määrust (EL) 2017/2403 seoses liidu kalalaevade kalapüügilubadega püügitoiminguteks Ühendkuningriigi vetes ja seoses Ühendkuningriigi kalalaevade püügitoimingutega liidu vetes

31.10.2019   
               
               
                  ET
               
               
                  Euroopa Liidu Teataja
               
               
                  LI 279/7
               
            
         EUROOPA PARLAMENDI JA NÕUKOGU MÄÄRUS (EL) 2019/1797,
         24. oktoober 2019,
         millega muudetakse määrust (EL) 2017/2403 seoses liidu kalalaevade kalapüügilubadega püügitoiminguteks Ühendkuningriigi vetes ja seoses Ühendkuningriigi kalalaevade püügitoimingutega liidu vetes
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 43 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu (ELi leping) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teatest, kui Euroopa Ülemkogu ei otsusta kokkuleppel Ühendkuningriigiga ühehäälselt tähtaega pikendada.
                  
               
                     (2)
                  
                  
                     Ühendkuningriigi taotluse alusel pikendas Euroopa Ülemkogu seda tähtaega esimest korda 22. märtsil 2019 (3). 11. aprillil 2019 nõustus Euroopa Ülemkogu Ühendkuningriigi taotluse alusel pikendama ELi lepingu artikli 50 lõikes 3 sätestatud tähtaega veel kuni 31. oktoobrini 2019 (4). Kui Ühendkuningriigiga sõlmitud väljaastumisleping ei ole jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes või kui Euroopa Ülemkogu ei otsusta kokkuleppel Ühendkuningriigiga ühehäälselt ELi lepingu artikli 50 lõikes 3 sätestatud tähtaega kolmandat korda pikendada, lõpeb ELi lepingu artikli 50 lõikes 3 sätestatud tähtaeg 31. oktoobril 2019, Ühendkuningriik astub liidust välja ilma lepinguta ja temast saab kolmas riik 1. novembril 2019.
                  
               
                     (3)
                  
                  
                     
                        Euroopa Liidu Teatajas25. aprillil 2019 avaldatud väljaastumislepinguga (5) (edaspidi „väljaastumisleping“) nähakse ette kord liidu õiguse sätete kohaldamiseks Ühendkuningriigi suhtes pärast kuupäeva, mil lõpeb aluslepingute kohaldamine Ühendkuningriigi suhtes. Kui väljaastumisleping jõustub, kohaldatakse ühist kalanduspoliitikat (ÜKP) Ühendkuningriigi suhtes vastavalt väljaastumislepingule üleminekuperioodi jooksul ning selle kohaldamine lõpetatakse kõnealuse perioodi lõpus.
                  
               
                     (4)
                  
                  
                     Vastavalt Ühinenud Rahvaste Organisatsiooni 1982. aasta 10. detsembri mereõiguse konventsioonile (6) ning Ühinenud Rahvaste Organisatsiooni 1982. aasta 10. detsembri mereõiguse konventsiooni piirialade kalavarude ja pika rändega kalavarude kaitset ja majandamist käsitlevate sätete 4. augusti 1995. aasta rakenduskokkuleppele (7) on pooled kohustatud nõuetekohaste kaitse- ja majandamismeetmetega tagama, et mere bioloogilisi ressursse hoitaks tasemel, millel neid ei ohusta liigkasutus.
                  
               
                     (5)
                  
                  
                     Sellest tulenevalt on vaja tagada, et liidule ja Ühendkuningriigile kättesaadavate ühiste kalapüügivõimalustega tagataks asjaomaste varude jätkusuutlik majandamine.
                  
               
                     (6)
                  
                  
                     Euroopa Parlamendi ja nõukogu määruses (EL) 2017/2403 (8) on sätestatud õigusnormid kolmanda riigi suveräänsete õiguste või jurisdiktsiooni alla kuuluvates vetes tegutsevatele kalalaevadele kalapüügilubade väljastamise ja nende haldamise kohta ning liidu vetes püügitoiminguid tegevate kolmandate riikide kalalaevade kohta.
                  
               
                     (7)
                  
                  
                     Euroopa Parlamendi ja nõukogu määrusega (EL) 2019/498 (9) muudeti määrust (EL) 2017/1403 seoses liidu kalalaevadele kalapüügilubade väljastamisega püügitoiminguteks Ühendkuningriigi vetes ja seoses Ühendkuningriigi kalalaevade püügitoimingutega liidu vetes. Nimetatud muudatuse kohaselt oleks liidu ja Ühendkuningriigi kalalaevadel jätkuvalt võimalik teineteise vetele juurde pääseda. Sätestati ka paindlik süsteem, mis võimaldaks liidul vahetada Ühendkuningriigiga kvoote pärast seda, kui aluslepingute kohaldamine Ühendkuningriigi suhtes lõpeb. Kõnealuste sätete kohaldamisaega on vaja pikendada, et võimaldada kalapüügilubade väljastamist püügitoiminguteks teineteise vetes Ühendkuningriigi kui kolmanda riigiga sõlmitava kalanduskokkuleppe puudumisel, tingimusel et asjaomaste varude majandamine on jätkuvalt jätkusuutlik ning kooskõlas tingimustega, mis on sätestatud ÜKP õigusnormides ja kalapüügivõimalusi kindlaks määravates nõukogu määrustes.
                  
               
                     (8)
                  
                  
                     2019. aasta kalapüügivõimalused ning süvamere kalavarude puhul 2019. ja 2020. aasta kalapüügivõimalused määrati kindlaks, kui Ühendkuningriik oli veel liikmesriik (10). Kõnealune kord ja selles sätestatud kalapüügivõimalused on sellise püügitegevuse jätkusuutlikkuse alus. Kõigi muude 2020. aasta kalapüügivõimaluste puhul on oluline tagada nende jätkusuutlikkus.
                  
               
                     (9)
                  
                  
                     Kui väljaastumislepingut ei ratifitseerita 31. oktoobriks 2019 ja Ühendkuningriik astub liidust 1. novembril 2019 välja, ei pruugi liidul ja Ühendkuningriigil olla võimalik jõuda õigel ajal kokkuleppele kalavarude 2020. aasta kalapüügivõimalusi käsitleva ühise korra osas, st kalandusministrite nõukogu 2019. aasta detsembri istungiks, millel on kavandatud kindlaks määrata järgmise aasta kalapüügivõimalused. Ühise korra puudumine ei takista aga liidul ja Ühendkuningriigil võimaldada juurdepääsu teineteise vetele. Sellisel juhul oleks neil võimalik väljastada teineteise kalalaevadele püügilube tingimusel, et mõlemad vastavad asjaomaste varude jätkusuutliku majandamise tingimustele.
                  
               
                     (10)
                  
                  
                     Seetõttu peab liit määruses (EL) 2017/2403 esitatud sätteid ja tingimusi arvesse võttes ning kalapüügilubade väljastamise eeltingimusena hindama, kas liidu ja Ühendkuningriigi poolt 2020. aastaks kehtestatud majandamismeetmetes sätestatud püügitoimingute kombineeritud mõju on kooskõlas asjaomaste varude jätkusuutliku majandamisega.
                  
               
                     (11)
                  
                  
                     Liidu ja Ühendkuningriigi ühendatud kalapüügivõimaluste kooskõla asjaomaste varude jätkusuutliku majandamisega on vaja hinnata kõnealuseid varusid käsitlevate parimate kättesaadavate teaduslike nõuannete valguses, Euroopa Parlamendi ja nõukogu määruse (EL) nr 1380/2013 (11) vastavate sätete alusel ning lähtudes kehtivates kohaldatavates majandamiskavades kindlaks määratud kriteeriumidest ja parameetritest ning 2020. aasta kalapüügivõimalusi käsitlevatest asjaomastest nõukogu määrustest.
                  
               
                     (12)
                  
                  
                     Kui sellist kooskõla on võimalik tagada ja võttes arvesse kalanduse tähtsust paljude rannikukogukondade majandusliku toimetuleku seisukohast, on oluline säilitada võimalus leppida kokku liidu ja Ühendkuningriigi kalalaevade vastavatele vetele jätkuva juurdepääsu korras 2020. aastal.
                  
               
                     (13)
                  
                  
                     Seepärast tuleks laiendada määrusega (EL) 2019/498 vastuvõetud erandolukorra meetmetega ettenähtud püügitoimingutega seotud meetmete kohaldamist aastale 2020 ning määrust (EL) 2017/2403 tuleks vastavalt muuta.
                  
               
                     (14)
                  
                  
                     Käesoleva määruse territoriaalne kohaldamisala ja viited Ühendkuningriigile ei hõlma Gibraltarit.
                  
               
                     (15)
                  
                  
                     Käesolev määrus peaks jõustuma võimalikult kiiresti ja seda tuleks kohaldada alates järgmisest päevast pärast seda, mil lõpeb aluslepingute kohaldamine Ühendkuningriigi suhtes, välja arvatud juhul, kui Ühendkuningriigiga sõlmitud väljaastumisleping on selleks kuupäevaks jõustunud. Seda tuleks kohaldada kuni 31. detsembrini 2020.
                  
               
                     (16)
                  
                  
                     Pidades silmas Ühendkuningriigi liidust väljaastumisega seotud kiireloomulisust, peeti asjakohaseks näha ette erand kaheksa nädala pikkusest ajavahemikust, mllele on osutatud ELi lepingule, Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4.
                  
               
                     (17)
                  
                  
                     Selleks et nii liidu kui ka Ühendkuningriigi ettevõtjad saaksid jätkata kalapüüki kooskõlas neile eraldatud asjaomaste kalapüügivõimalustega, tuleks Ühendkuningriigi kalalaevadele väljastada kalapüügilube püügitegevuseks liidu vetes üksnes juhul, kui komisjon on veendunud, et Ühendkuningriik annab liidu kalalaevade juurdepääsuõigusi püügitoiminguteks Ühendkuningriigi vetes vastastikkuse põhimõttel,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) 2017/2403 muudetakse järgmiselt.
            
                        1)
                     
                     
                        Artiklis 18a asendatakse kuupäev „31. detsembrini 2019“ kuupäevaga „31. detsembrini 2020“.
                     
                  
                        2)
                     
                     
                        Artiklis 38a asendatakse kuupäev „31. detsembrini 2019“ kuupäevaga „31. detsembrini 2020“.
                     
                  
                        3)
                     
                     
                        Artikkel 38b asendatakse järgmisega:
                        
                           „Artikkel 38b
                           Ühendkuningriigi kalalaevade püügitoimingud
                           Ühendkuningriigi kalalaevad võivad teha püügitoiminguid liidu vetes vastavalt tingimustele, mis on sätestatud nõukogu määrustes, millega määratakse kindlaks kalapüügivõimalused 2019. ja 2020. aastaks, tingimusel et nii liidu kui ka Ühendkuningriigi kehtestatud ühendatud kalapüügivõimalused oleksid vastavalt määrusele (EL) nr 1380/2013 kooskõlas asjaomaste kalavarude jätkusuutliku majandamise põhimõttega.“
                        
                     
                  
                        4)
                     
                     
                        Artikli 38c lõike 2 punkt f asendatakse järgmisega:
                        
                                    „f)
                                 
                                 
                                    Kohasel juhul on Ühendkuningriigil artikli 38b kohased kalapüügivõimalused.“
                                 
                              
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates järgmisest päevast pärast seda, mil vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes, kuni 31. detsembrini 2020.
            Käesolevat määrust ei kohaldata, kui vastavalt ELi lepingu artikli 50 lõikele 2 on Ühendkuningriigiga sõlmitud väljaastumisleping jõustunud järgmiseks päevaks pärast seda, mil lõpeb aluslepingute kohaldamine Ühendkuningriigi suhtes.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Strasbourg, 24. oktoober 2019
            
               
                  Euroopa Parlamendi nimel
               
               
                  President
               
               D. M. SASSOLI
            
            
               
                  Nõukogu nimel
               
               
                  eesistuja
               
               T. TUPPURAINEN
            
         
         
            (1)  25. septembri 2019. aasta arvamus (Euroopa Liidu Teatajas seni avaldamata).
         
            (2)  Euroopa Parlamendi 22. oktoobri 2019. aasta seisukoht (Euroopa Liidu Teatajas seni avaldamata) ja nõukogu 24. oktoobri 2019. aasta otsus.
         
            (3)  Euroopa Ülemkogu 22. märtsi 2019. aasta otsus (EL) 2019/476, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 80 I, 22.3.2019, lk 1).
         
            (4)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
         
            (5)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 144 I, 25.4.2019, lk 1).
         
            (6)  Ühinenud Rahvaste Organisatsiooni mereõiguse konventsioon ja selle XI osa rakendamist käsitlev 28. juuli 1994. aasta leping (EÜT L 179, 23.6.1998, lk 3).
         
            (7)  EÜT L 189, 3.7.1998, lk 16.
         
            (8)  Euroopa Parlamendi ja nõukogu 12. detsembri 2017. aasta määrus (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (ELT L 347, 28.12.2017, lk 81).
         
            (9)  Euroopa Parlamendi ja nõukogu 25. märtsi 2019. aasta määrus (EL) 2019/498, millega muudetakse määrust (EL) 2017/2403 seoses liidu kalalaevadele kalapüügilubade andmisega püügitoiminguteks Ühendkuningriigi vetes ja Ühendkuningriigi kalalaevade püügitoimingutega liidu vetes (ELT L 85 I, 27.3.2019, lk 25).
         
            (10)  Nõukogu 30. jaanuari 2019. aasta määrus (EL) 2019/124, millega määratakse 2019. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu (ELT L 29, 31.1.2019, lk 1), ning nõukogu 17. detsembri 2018. aasta määrus (EL) 2018/2025, millega kehtestatakse 2019. ja 2020. aastaks liidu kalalaevadele püügivõimalused teatavate süvamere kalavarude osas (ELT L 325, 20.12.2018, lk 7).
         
            (11)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).